Negejarige beseer toe skote in winkelsentrum klap(Argieffoto: Max Kleinen) ŉ Negejarige meisie is vandeesweek by die Mall of Victor Valley-winkelsentrum in Kalifornië in die VSA beseer toe ŉ skoenwinkeleienaar glo skote op vermeende diewe afgevuur het. CBS News berig dat die 20-jarige Marqel Cockrell twee winkeldiewe uit Sole Addicts wou verjaag toe hy Ava Chruniak drie keer raakgeskiet het. Haar ouma, Robin Moraga-Saldarelli, sê haar kleindogter was op pad om ŉ foto by die sentrum se paashaas te laat neem. Sy is ná afloop van die voorval met ŉ helikopter na ŉ hospitaal vervoer. Een van die koeëls het ŉ been in haar arm gebreek wat nie deur ŉ operasie herstel kan word nie. “Dit sal nog ŉ rukkie neem voordat die been vanself herstel en dan sal ons kan sien wat die omvang van die senuweeskade is. Sy is egter ŉ soldaatjie – ŉ tawwe klein meisie,” het Moraga-Saldarelli aan internasionale media gesê. The 9-year-old girl was left with three gunshot wounds and a fractured bone. https://t.co/sdvshFzc36 — CBS News (@CBSNews) April 14, 2022 Volgens owerhede is Cockrell Woensdag, ŉ dag ná die voorval, in Nevada in hegtenis geneem nadat hy uit Kalifornië gevlug het. Hy word nou van poging tot moord aangekla. Die winkelsentrum was ook vir ŉ dag lank gesluit.